作者:李曾伯
標題:哨遍
內容:天限長江，雲擾中原，一局持棋勢。漢將誰。盍為掃清之。彼伎猶、黔驢而止。客亦知。何材不生斯世。丁寧屢費君王旨。向馬首論詩，燈前觀劍，豈無差強人意。幸崆峒麥熟且休師。又焉用陳琳檄書飛。一笛樓頭，萬柳營間，從容麾幟。噫。代有戎夷。時賢患乏經綸志。紫巖公一出，敵當驚見花字。謾被髮憂鄰，汗顏笑斬，客邪終豈嬰元氣。待拜表盞天，移文問隱，老夫行且歸矣。怕胡雛穴隙尚相窺。有淝水兒曹舉兵麾。看中興、雋烈堪繼。隨世樣多能底。卿自為卿計。不妨老子，婆娑矍鑠，從渠屨盈戶外。何須峴萬勒豐碑。有天知、方寸餘地。